Αστακομακαρονάδα πικάντικη και εξωτική βήμα βήμα
Αυτή η αστακομακαρονάδα έχει ιταλικά ζυμαρικά, ντοματάκια και ρίγανη, έχει όμως και σάκε, κορεάτικη σάλτσα κίμτσι και γιαπωνέζικη miso. Και είναι εντυπωσιακή.
30 ml ελαιόλαδο , 40 γρ. panko (ιαπωνική γαλέτα από καβουρδισμένα ψίχουλα ψωμιού – σε μεγάλα σούπερ μάρκετ) , 15 γρ. ψιλοκομμένα φύλλα φρέσκου μαϊντανού , ξύσμα από ένα λεμόνι , λίγο αλάτι, 1 αστακός περίπου 1 κιλό (έως 1.300 γρ.), φρέσκος (τον βάζουμε στην κατάψυξη για 10-15 λεπτά) – οι οδηγίες του σεφ αφορούν αστακό εισαγωγής (είναι αυτοί με τις δαγκάνες) , 180 ml σάκε (ιαπωνικό αλκοολούχο ποτό από ρύζι – το βρίσκουμε σε μεγάλα σούπερ μάρκετ, κάβες και καταστήματα με έθνικ προϊόντα) , 6 μέτριες σκελίδες σκόρδο, ψιλοκομμένες , 1/3 κουτ. γλυκού πάπρικα πικάντικη, σε νιφάδες , 70 γρ. πελτές ντομάτας , 420 γρ. (1 κονσέρβα) ολόκληρα ντοματάκια, αποφλοιωμένα (ψιλοκομμένα στον πολυκόφτη) , 1 κουτ. γλυκού ρίγανη, ξερή , 20 γρ. σάλτσα κίμτσι (γλυκοπικάντικη ασιατική σάλτσα από διάφορα υλικά όπως λάχανο, ραπάνι, τσίλι, μήλο, σκόρδο, τζίντζερ και φύκια– σε μεγάλα σούπερ μάρκετ και καταστήματα με έθνικ προϊόντα) , 80 ml ελαιόλαδο , αλάτι , 500 γρ. capellini setaro (ιταλικά ζυμαρικά σε σχήμα πολύ λεπτής ταλιατέλας) ή ταλιατέλες , 45 γρ. πάστα miso (ιαπωνική πάστα από φασόλια, σόγια ή ρύζι σε ζύμωση – βρίσκουμε σε μεγάλα σούπερ μάρκετ και καταστήματα με έθνικ προϊόντα)
Για να φτιάξουμε την πικάντικη κι εξωτική αστακομακαρονάδα, ξεκινάμε ετοιμάζοντας τη γκρεμολάτα. Ζεσταίνουμε σε ένα μικρό τηγάνι το λάδι σε μέτρια προς χαμηλή φωτιά και καβουρδίζουμε το πάνκο για περίπου 5 λεπτά, μέχρι να ροδίσει, ανακατεύοντας τακτικά.Προσθέτουμε τον μαϊντανό, το ξύσμα και λίγο αλάτι και ανακατεύουμε για 1 λεπτό, μέχρι να ενωθούν τα αρώματα και οι γεύσεις. Αδειάζουμε σε μπολ και αφήνουμε στην άκρη, μέχρι να το χρειαστούμε.Βγάζουμε τον αστακό από την κατάψυξη και τον βάζουμε με την κοιλιά προς τα κάτω σε μια επιφάνεια κοπής.Μπήγουμε ένα μεγάλο και βαρύ μαχαίρι λίγο πιο πίσω και ανάμεσα στα μάτια και το κατεβάζουμε με μια γρήγορη κίνηση.Έπειτα, πιάνουμε την ουρά του αστακού με πετσέτα ή χαρτί κουζίνας και την τραβάμε στρίβοντάς τη για να αποκοπεί από το κεφάλι (κάνουμε τη διαδικασία πάνω από ένα μπολ ώστε να πάρουμε τους χυμούς που θα βγάλει).Σε μια φαρδιά κατσαρόλα ζεσταίνουμε σε μέτρια προς χαμηλή φωτιά το μισό λάδι και σοτάρουμε το κεφάλι με τις δαγκάνες, για περίπου 15 λεπτά, ανακατεύοντας τακτικά. Δυναμώνουμε τη φωτιά, ρίχνουμε το σάκε και αφήνουμε για 2-3 λεπτά, να εξατμιστεί το αλκοόλ.Προσθέτουμε 4 φλιτζ. τσαγιού νερό και τους χυμούς του αστακού που κρατήσαμε σε μπολ και βράζουμε για περίπου 4-5 λεπτά.Βάζουμε την ουρά πάνω στα κεφάλια, σκεπάζουμε την κατσαρόλα με το καπάκι και μαγειρεύουμε για 4 λεπτά (ο χρόνος είναι όσο πρέπει για να μαγειρευτεί). Με μια λαβίδα αφαιρούμε την ουρά και αφήνουμε σε ένα σκεύος να κρυώσει. Συνεχίζουμε το βράσιμο του ζωμού σε χαμηλή φωτιά για άλλα 30 λεπτά. Στο μεταξύ, όταν κρυώσει λίγο η ουρά, κόβουμε το κέλυφος με ένα ψαλίδι κουζίνας και αφαιρούμε το ψαχνό. Τα κελύφη τα ρίχνουμε στον ζωμό, ενώ το ψαχνό το κόβουμε σε μεγάλα κομμάτια και το βάζουμε στο ψυγείο.Σουρώνουμε τον ζωμό και τον μετράμε. Θα πρέπει να έχουμε 3 φλιτζ. τσαγιού. Αν είναι λιγότερο, συμπληρώνουμε με λίγο νερό, ενώ αν είναι περισσότερο το βράζουμε μέχρι να μειωθεί.Τις δαγκάνες και τα μέρη με νόστιμο ψαχνό τα κρατάμε για να στολίσουμε την πιατέλα και για να τα ξεψαχνίσουμε την ώρα του φαγητού.Σε μια φαρδιά κατσαρόλα ζεσταίνουμε σε μέτρια προς χαμηλή φωτιά το υπόλοιπο λάδι και σοτάρουμε το σκόρδο και τις νιφάδες πάπρικας, για 1-2 λεπτά, ανακατεύοντας. Ρίχνουμε τον πελτέ και ανακατεύουμε για άλλο 1 λεπτό.Προσθέτουμε τα ντοματάκια, τη ρίγανη και τη σάλτσα κίμτσι και ανακατεύουμε για 1-2 λεπτά. Ρίχνουμε τα 3 φλιτζ. τσαγιού ζωμό του αστακού και λίγο αλάτι και μαγειρεύουμε για 10 λεπτά, μέχρι να δέσει ελαφρώς η σάλτσα.Παράλληλα, σε μια κατσαρόλα με ελαφρά αλατισμένο νερό που κοχλάζει βράζουμε τα ζυμαρικά σύμφωνα με τις οδηγίες της συσκευασίας. Με μια λαβίδα, τα μεταφέρουμε απευθείας στη σάλτσα ντομάτας. Προσθέτουμε και το μίσο και τα ανακατεύουμε καλά.Αποσύρουμε από τη φωτιά και ρίχνουμε στα μακαρόνια το ψαχνό του αστακού που είχαμε κρατήσει στο ψυγείο. Ανακατεύουμε απαλά μέχρι να ζεσταθεί καλά και αδειάζουμε σε πιατέλα. Πασπαλίζουμε με το πάνκο γκρεμολάτας, στολίζουμε με τις δαγκάνες, κεφάλι κ.λπ. και σερβίρουμε. 
Αστακός,Ζυμαρικά